Lee Anderson
Lee Anderson er en konservativ britisk politiker, som har været medlem af House of Commons siden valget i 2019. Han startede sin politiske karriere som mangeårigt medlem af og lokalpolitiker for Labour Party, men skiftede til Conservative Party i 2018, angiveligt i protest mod den venstredrejning af partiet, som Jeremy Corbyn stod for. Siden februar 2023 har han været én af fire organisatoriske næstformænd i Conservative Party.
Lee Anderson er et atypisk parlamentsmedlem, idet han ikke har uddannelse ud over grundskolen, efter hvilken han arbejdede som kulminearbejder i 10 år.
Lee Anderson befinder sig på højrefløjen i Conservative Party og har tiltrukket sig en del opmærksomhed med holdninger og ikke mindst udtalelser, som går imod partiets officielle politik. Han har således, blandt meget andet, erklæret sig som tilhænger af genindførelse af dødsstraf for visse typer forbrydelser og taget skarp afstand fra det engelske fodboldlandsholds støtte til Black Lives Matter. Han har på det seneste stået for en hård kurs over for asylansøgere, som ulovligt krydser Den Engelske Kanal, og udtalt, at de blot kan ”skrubbe tilbage til Frankrig”, hvis de er utilfredse med behandlingen i Storbritannien.